Der er kommet 10 høringssvar og 250 underskrifter. Alle fra utilfredse borgere der er imod det kolossale byggeri, s om Teknik- og Miljøudvalget i Mariagerfjord Kommune tirsdag på et udvalgsmøde valgte at gå videre med. De utilfredse borgere får imidlertid ikke Jørgen Hammer Sørensen til at ryste på hånden. Han er formand for Teknik- og Miljøudvalget, og han er fortsat fast besluttet på, at byggeriet skal blive en realitet. - Underskrifter er en ting. Der har lige været et byggeri på den anden side af vejen. Der var også en del underskrifter, men dem ignorerede vi egentlig fuldstændig og gav tilladelse til, at der blev bygget det, som ansøger havde søgt om, siger han og fortsætter: - I Hobro by er der lidt over 12.000 indbyggere. Bare fordi der er nogle hundrede, der måske lettere presset, skriver under på en underskriftsindsamling, så bremser vi altså ikke det her, fortæller han. Uenighed blandt politikere Malene Ingwersen, der er byrådsmedlem i Mariagerfjord Kommune (EL) ser anderledes på de mange indsigelser imod byggeriet og forstår udmærket, hvorfor folk er utilfredse. - Jeg synes, det bliver lidt voldsomt, i forhold til den bebyggelse der er i forvejen. Det kommer til at præge hele byen, og man kommer til at kunne se det her ene byggeri stort set overalt fra byen. Det er lidt voldsomt, når det er et lidt intetsigende og almindeligt byggeri, men som er meget stort, siger hun. Malene Ingwersen tror samtidigt ikke, at man skal undervurdere, hvor stor modstanden mod byggeriet egentligt er. - Jeg tror, der skal meget til, før folk kommer op af stolene og dukker op til borgermøder, siger hun. Næste skridt er nu, at kommunen laver en lokalplan for at muliggøre projektet, og derefter skal lokalplanen en tur forbi byrådet, inden det formentlig skal i offentlig høring.

Referat:
Et omdiskuteret 15. etagers boligbyggeri i Hobro er trods modstand et skridt nærmere at blive opført.